U-I-9/96
Natisni
Opravilna št.:
U-I-9/96
Datum odločitve:
3. 2. 2000
Objavljeno:
OdlUS IX, 18
ECLI:
ECLI:SI:USRS:2000:U.I.9.96
Akt:
Uredba o prostih carinskih conah (Uradni list RS, št. 56/95, 72/95 - p., 33/96 in 49/97)
Izrek:
Pobuda za začetek postopka za oceno ustavnosti in zakonitosti Uredbe o prostih carinskih conah se zavrže.
Evidenčni stavek:
Določbo drugega odstavka 24. člena Zakona o Ustavnem sodišču, da je pravni interes za vložitev pobude podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma pravni položaj je razumeti, da pravni interes obstaja, če bi razveljavitev ali odprava izpodbijanega predpisa vplivala na pobudnikov pravni položaj. Ker v predmetni zadevi ta procesni pogoj ni izpolnjen, saj se za pobudnico kot ustanoviteljico in uporabnico Ekonomske cone Koper uporabljajo predpisi s katerimi se normira področje ekonomskih con, je Ustavno sodišče njeno pobudo zavrglo.
Geslo:
Pravni interes kot procesni pogoj za začetek postopka pred Ustavnim sodiščem na podlagi pobude.
Proste carinske cone.
Ekonomske cone.
Pravna podlaga:
Zakon o Ustavnem sodišču (ZUstS), 2. odst. 24., 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
podzakonski akt
Vlagatelj:
Družba Luka Koper, d.d., Koper
Datum vloge:
17. 1. 1996
Vrsta odločitve:
sklep
Vrsta rešitve:
zavrženje
Dokument:
US19891
Dokument v PDF obliki:
U-I-9-96.pdf
123 KB
Prenesite datoteko
U-I-9/96
3. 2. 2000
S K L E P
Ustavno sodišče je v postopku za preizkus pobude družbe Luka Koper, d.d., Koper, na seji dne 3. februarja 2000
s k l e n i l o :
Pobuda za začetek postopka za oceno ustavnosti in zakonitosti Uredbe o prostih carinskih conah (Uradni list RS, št. 56/95, 72/95 - p., 33/96 in 49/97) se zavrže.
O b r a z l o ž i t e v
1. Pobudnica je navedla, da kot edina ustanoviteljica in največja uporabnica Proste carinske cone Koper, izpodbija na podlagi četrtega odstavka 128. člena Carinskega zakona (Uradni list RS, št. 1/95 in 28/95 - p. - v nadaljevanju: CZ) izdano Uredbo o prostih carinskih conah (v nadaljevanju: Uredba), ker naj bi za posamezne določbe v Uredbi ne bilo podlage v CZ. Iz navedenega izhaja, da naj bi šlo tudi za neskladje Uredbe s 153. členom Ustave.
2. Po vložitvi pobude je bil uveljavljen Zakon o ekonomskih conah (Uradni list RS, št. 45/98 - v nadaljevanju: ZEC), ki je v prvem odstavku 35. člena določil, da lahko Prosta carinska cona Koper po izpeljavi ustreznih postopkov nadaljuje s poslovanjem kot Ekonomska cona Koper. Vlada pa je izdala Uredbo o ekonomskih conah (Uradni list RS, št. 74/98). Še pred tem je pobudnica v Uradnem listu Republike Slovenije, št. 69/98 objavila Splošne pogoje za opravljanje dejavnosti v Ekonomski coni Koper, z uveljavitvijo katerih so prenehala veljati določila Splošnih pogojev poslovanja v Prosti coni Koper. Na podlagi Zakona o spremembah in dopolnitvah Carinskega zakona (Uradni list RS, št. 32/99 - CZ-B) pa je bil črtan tudi četrti odstavek 128. člena CZ.
3. Ne glede na navedene spremembe na normativnem področju je pobudnica na poziv Ustavnega sodišča, naj sporoči, ali še vztraja pri pobudi, in izkaže, da izpodbijane določbe neposredno posegajo v njene pravice, interese oziroma pravni položaj (tudi glede na novelo Uredbe), z dopisom z dne 3. 6. 1999 sporočila, da pri vloženi pobudi, ki jo razširja tudi na novelirano Uredbo, še vztraja. V utemeljitev svojega pravnega interesa pa je le pavšalno navedla, da izpodbijane določbe neposredno posegajo v njene pravice in interese kot uporabnice proste carinske cone.
4. Po drugem odstavku 24. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) je pravni interes za vložitev pobude podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma pravni položaj. To določbo je razumeti le tako, da pravni interes obstaja, če bi razveljavitev ali odprava izpodbijanega predpisa vplivala na pobudnikov pravni položaj. V navedenem primeru ta procesni pogoj ni izpolnjen, saj se za pobudnico kot ustanoviteljico in uporabnico Ekonomske cone Koper uporabljajo predpisi, s katerimi se normira področje ekonomskih con. Glede na to je Ustavno sodišče njeno pobudo zavrglo.
5. Ustavno sodišče je sprejelo ta sklep na podlagi 25. člena ZUstS v sestavi: predsednik Franc Testen ter sodnice in sodniki dr. Janez Čebulj, dr. Zvonko Fišer, dr. Miroslava Geč-Korošec, Lojze Janko, Milojka Modrijan, dr. Mirjam Škrk in dr. Dragica Wedam- Lukić. Sklep je sprejelo soglasno.
P r e d s e d n i k
Franc Testen